Venterkunde - Venters van SA
'n Venter Gedenksteen
posted Oct 13, 2013, 3:51 PM by Christiaan Venter [ updated Oct 13, 2013, 3:56 PM ]
Die jaar 1713 was 'n uiters droewe jaar onder in die Kaap. Vanjaar in 2013, is dit net mooi 300 jaar gelede, wat 'n epidemie aan die Kaap gewoed het wat verreikende gevolge vir baie gesinne en families en selfs vir vandag se Suid-afrika ingehou het. Dit was 'n Pokke epidemie. Daar was byna nie 'n gesin wat nie ten minste een lid verloor het nie. Die Venters was geen uitsondering nie. In daardie jaar het ons stamvader en -moeder, Hendrik en Anna (Viljoen) albei gesterf.
Die inventaris van Hendrik se boedel is gedateer 18 April 1713 en dus het hy voor hierdie datum reeds gesterf. Anna het nie baie lank na Hendrik gesterf nie. Haar boedel is gedateer 15 Junie 1713. Ook van hulle kinders, naamlik Francois en Anna Sabina het in 1713 gesterf. Hoogs waarskynlik ook te wyte aan die pokke.
Tog, ten spyte van baie teenspoed, is die Venters vandag 'n groot familie in Suid-Afrika. Daar is verskillende skattings van die getalle, maar dit is beslis tiene van duisende. Alle rekords so ver dui aan dat die Venters van Suid-Afrika net die enkele stamvader, naamlik Hendrik Venter, het en dus is ons almal familie.
In 1713 het Hendrik en sy gesin op die plaas Vleesbank gebly. Hierdie plaas van ongeveer 50 hektaar is op 25 Augustus 1704 aan hom oorgedra. Waar die oorspronklike stukkie van 50 hektaar presies was, is tans nog deel van 'n ondersoek, maar ons weet dat dit baie naby aan die dorp Riebeeck-Kasteel is.
Nou is daar 'n plan. Die plan is om vanjaar nog 'n gedenksteen op die terrein van die NG Kerk in Riebeeck-Kasteel te laat oprig. Deur Venters, vir Venters. Vir al ons Venters.
Ons voorgeslagte het oor die afgelope 300 jare baie dinge oorleef. As dinge in 1713 net effens anders verloop het, dan was daar vandag geen Venters in Suid-Afrika nie. As Pieter Venter ook soos sy broer, sy suster, sy pa en ma moes gesterf het, dan was daar niemand om hierdie te skryf nie. In tye soos nou kan ons onthou dat ons nie per ongeluk hier is nie en dat die Venters se begin in hierdie land onder uiters moeilike omstandighede was. En kyk waar's ons vandag.
Die gedenksteen sal 'n tasbare simbool wees te herdenking van Hendrik en Anna se dood in 1713 en ook 'n plek waar elke Venter kan gaan en onthou dat jy hier behoort. Op die oewer van die Bergrivier is ons geplant en van Kaapstad tot Musina; van Oos-Londen tot Alexanderbaai - daar blom die Venters voort.
* Die organisasie ten opsigte van die gedenksteen verloop goed. As enigeen ook graag wil bydrae tot die finansiële aspek van hierdie projek, dan sal dit opreg waardeer word. Kontak asb. vir Piet Venter by pr.venter@telkomsa.net
Die fotogallery is terug, met sommer 'n paar nuwe foto's by. Gaan loer regs onder op die tuisblad. Die vorm van die Venters se oë blyk 'n sterk geen te wees, want daar is duidelike ooreenkoms op baie van die foto's. As iemand lekker interessante foto's het of sommer een van jouself of jou gesin, stuur dit gerus in om ook deel te word van die gallery. Altyd lekker om nuwe gesigte te sien.
Pieter Venter - 2de stamvader
posted Jan 6, 2012, 12:38 PM by Christiaan Venter [ updated Oct 13, 2013, 12:44 PM ]
Pieter word nou algemeen aanvaar as die 5de kind van stamvader Hendrik Venter, en dus 4de kind van Hendrik saam met sy tweede vrou Anna Viljoen. Pieter was gedoop op 18 Oktober 1699 in die NG Kerk op Stellenbosch. Hier is 'n foto van die doopregister en 'n vergroting van sy inskrywing:
Hierdie is ontsyfer as Pijeter soon van Henderck Fenter de moeder Anna Filijon de getùgen Pieter Filon en Fijtijn Schalck ijs gedoop den 18 October 1699 danksy die werk van Lorna Newcomb and Ockert Malan, samestellers, Annale van Nederduits Gereformeerde Moedergemeente Stellenbosch No 1 CD-ROM. Stellenbosch Die Genootskap vir die Kerkversameling, 2004.
Die notaris het seker nooit 'n A vir skrif gekry nie en nog minder vir spelling as mens kyk na die onkonsekwentheid in bv. die twee verskillende spellings Filijon en Filon van broer en suster se van Villion (Viljoen). Die ander kinders van Hendrik se doopinskrywings kan ook besigtig word op e-family se blad.
Wanneer Pieter gebore is, is onbekend, maar natuurlik dan voor 18 Oktober 1699. Hy is getroud op 30 November 1721 met Hester Nel, dogter van Guillaume Nel en Jeanne de la Batte en duidelik 'n Franse meisie. Hulle het op die end 13 kinders gehad, waarvan 11 seuns was. Met 11 seuns en genoeg tyd kan mens 'n groot nasie bou, soos duidelik te siene aan die groot aantal Venters vandag, 300 jaar later. Die Venters se getalle word geskat rondom 50 000. Pieter is oorlede in 1758, aangesien hy toe vervang is as ouderling in die Zwartland gemeente. Hy verskyn nog in 1755 as een van die ontvangers op die testament van Cornelis van Rooijen in MOOC8/9.29
Pieter is so ver bekend die enigste seun van Hendrik wat 'n nageslag gehad het, wat hom dus ons tweede stamvader maak. Papier genealogie beaam dit so ver. Sy pa en ma is albei in 1713 oorlede, waarskynlik aan pokke soos ontstellend baie ander mense in daardie tyd.
Lang Andries Venter - Die Boerereus
posted Jan 6, 2012, 12:32 PM by Christiaan Venter
Andries was voorwaar 'n groot en lang Venter. Sy lengte word wisselend aangegee as tussen 2.08m en 2.2m. Hy was van Suid-Afrika en het gedien as lyfwag vir wyle Z.A.R. president Paul Kruger. Hy het hom na Engeland vergesel en toe nie weer terug gekeer nie. Die foto langsaan is gestuur deur Brenda Venter, die vrou van Tim Venter van Australie. Hy is 'n agterkleinseun van Andries. Die byskrifte is in Duits omdat dit geneem is tydens 'n besoek in 1907 aan Dortmund in Duitsland. Van Nicolaas Venter is ook verneem dat sy oom Andries Stephanus Venter van Nieu-Zeeland, wat 'n kleinseun van Lang Andries is, vertel het dat Lang Andries wel destyds 'n vrou en 5 kinders in SA agtergelaat het en toe in Engeland getroud is en een seun Andries James Maxfield daar gehad het.
posted Jan 6, 2012, 12:26 PM by Christiaan Venter
Onder die Venters het daar deur die jare verskillende 'tipes' ontstaan. Redelik bekend is die Riem-Venters, dis nou die lang, skrales en dan is daar die Kalbas-Venters, wat bietjie meer aan die kort en ronde kant is. Die Blikoor-Venters is die Vrystaters en verder is daar ook die Muishond-Venters. Frans Venter vertel die storie so: "Ja, ongelukkig moet ek nou erken dat ek verstaan dat ek (Francois Alwyn, gebore 1944-03-09), by my Pa (Barend, gebore 1912-04-16 en oorlede Junie 1976), verneem het dat 'ons' deel van die Muishond-Venters is. Volgens my Pa, het die benaming gekom uit 'n insident toe daar op 'n dag tydens 'n groot Venter-familie-saamtrek 'n muishond baie onwelkom sy verskyning tussen die spulletjie gemaak het en groot konsternasie veroorsaak het. Daarna het die 'kontrei' verwys na die Muishond-Venters."